Olà! pro more Deu, una posada

Pellegrinu:
Olà! pro more Deu, una posada
ai custu poverittu pellegrinu!
In custu logu ferizza non ch’hada
de poder alloggiare unu mischinu,
si la passo in carrela sa nottada
a cras m’agattant mortu, miserinu!
Olà! pro more Deu, a m’alloggiare
chi Deus sempre bos l’hat a pagare.

Femina:
Hora mala ti benzat! Cust’est s’hora
de benner a gianna mia a repiccare?
Ecco su ch’ispettao puru ancora
benzeres ista notte a m’ischidare.
Est hora feriada, istati fora,
chircati ateru logu a t’alloggiare;
baedinde o ti mando in hora mala,
passiza in sa carrela o alza o fala.

Pellegrinu:
Sa padrona, piedade cumpassione,
dietmi alloggiu pro chi so morzende,
non tenzo pius sentidu in sa persone,
dai pès fin’a testa so tremende,
non cretat ch’est alguna finzione
ch’est pius de tres horas fiocchende.
Sa padrona, pro Deus, piedade
si cherfat fagher custa caridade!

Femina:
Troppu ses indiscretu e importunu,
ajosa! non m’appures sa passienzia,
in domo mia non rezzo a nisciunu
sende maridu meu in ausenzia,
s’ammittère ista notte a calecunu
dia esser criticada in cussienzia,
so pizzinna e mi agatto sola in domo,
sento chi patas ma non ch’intras como.

Pellegrinu:
Edducas jà mi lassat ispirare,
oh! poveru de me malassortadu,
non poto pius como agguantare
cun sa limba mi mancat su fiadu,
non reo pius in pês, non pot’istare,
eccomi in agonia, disdiciadu!
Oh fortuna crudele, oh mala sorte
chi m’has battidu a fagher cussa morte!

Femina:
Non creia chi tanta persuasiva
tenzerant sas paraulas ch’has nadu:
sende dura m’has fattu cumpassiva,
cuddu chi non creias has logradu,
innantis de sa lughe sia priva
chi no iscant ch’alloggiu t’hapo dadu,
zittu, chi mancu l’iscat su giannile,
intra e corcati in cue in su foghile.

Pellegrinu:
Disizos cantos hat in pensamentu
lograre potat cun felizzidade,
ogni diccia, ogni sorte, ogni cuntentu
gosare potat cun prosperidade,
annos de vida tenzat pius de chentu,
Deus li paghet custa caridade!
Custa notte a vostè devo sa vida
e si non pro me jà fiat finida.

Femina:
Nara comente custa temporada
t’hat accoglidu corzu pellegrinu,
cust’est tempus de fagher caminada?
Oh, mirade, ite grande disattinu!
In domo tua, ite bisonzu b’hada
a t’arriscare a morrer in caminu?
Nara de ue ses, ue ses nadu,
cal’est su nomen tou e sambenadu?

Pellegrinu:
Sa padrona li prego chi pro Deu
mi cherfat fagher custu piaghere
chi nomene nen sambenadu meu
nen patria m’obblighet chi li nere
ca diat esser unu modu feu
si eo coment’ando li narzere,
làssetmi solu solu chi respire
e vostè sigat como a si drommire.

Femina:
Jà bido chi su coro abberu abberu
mai mai m’hat potidu ingannare:
de lastima un’impulsu verdaderu
m’obblighesit forzada a t’alloggiare,
si como in su chi naras ses sinzeru
a mie puru faghes lastimare,
si non m’inganno solu a sa mirada
pares esser de zente bene nada.

Pellegrinu:
E ite m’alet chi naschidu sia
de zent’illustre e d’alta calidade
si mi persighit sa fortuna mia
cun violenzia e barbaridade?
Incontrendem’ancora in pizzinnia
so persighidu senza caridade,
domo, patria e logu hapo lassadu
ca dai zente inimiga so chircadu.

Femina:
Poverittu! A nde tenzo grande dolu
de lu bider gasie persighidu;
istet allegru, no est vostè solu
ch’in similes perigulos s’est bidu,
li prego dai Deus ogni consolu
che chi frade m’esseret o maridu,
ca diat esser dolu senza uguale
chi giovanu gasie haperet male.

Pellegrinu:
Non m’affligint sas penas ca so cottu
ne mancu su perigul’e sa vida,
solamente m’affligit una in totu
hat a viver pro me addolorida,
cun continu disgustu e abbolottu
ca dai me s’incontrat dividida.
Ambos duos contamus degheotto annos
cumpare los passamus sos affannos!